K มั่นใจรายได้-กำไร Q2/59 สวย ลุ้นประมูลงานมูลค่า 100 ลบ.ในพม่า
K มั่นใจรายได้-กำไร Q2/59 สวย ลุ้นประมูลงานมูลค่า 100 ลบ.ในพม่า
13 มิ.ย. 2559

นายชยวัฒน์ พิเศษสิทธิ์ ประธานกรรมการ บริษัท คิงส์เมน ซี.เอ็ม.ที.ไอ จำกัด (มหาชน) หรือ K เปิดเผยว่า บริษัทฯคาดว่าผลประกอบการทั้งกำไร และรายได้ในไตรมาส 2/59 จะเติบโตขึ้นจากในไตรมาสแรกที่ผ่านมาที่มีกำไรสุทธิอยู่ที่ 14.1 ล้านบาท รายได้รวม 326.72 ล้านบาท เนื่องจากในไตรมาส 2/59 บริษัทฯ รับรู้รายได้ราว 300-350 ล้านบาทจากงานที่อยู่ในมือ โดยคาดว่าจะสามารถทยอยรับรู้รายได้ในไตรมาสนี้ และรับรู้รายได้บางส่วนในไตรมาสถัดไป
อย่างไรก็ตาม บริษัทฯคาดว่า รายได้จะขึ้นไปแตะระดับ 1,250 ล้านบาท หรือเติบโตไม่ต่ำกว่า 20% จากปีก่อนที่มีรายได้ 954.44 ล้านบาท โดยในปีนี้บริษัทฯเน้นงานที่มีขนาดใหญ่มากขึ้น โดยปัจจุบันบริษัทฯมีงานในมือ (Backlog) มูลค่าราว 827 ล้านบาท ซึ่งจะทยอยรับรู้ตั้งแต่ปัจจุบันจนถึงไตรมาส 3/59
สำหรับ ทั้งปีกำไรสุทธิปีนี้จะมากกว่าปีก่อนที่ 53.54 ล้านบาท แม้ว่าแนวโน้มอัตรากำไรสุทธิปีนี้จะต่ำกว่าปีก่อนที่ทำได้ 5.61% เนื่องจากบริษัทฯไปเน้นรับงานตกแต่งภายใน ในส่วนของสำนักงาน โรงพยาบาล และร้านอาหาร รวมถึงงานตกแต่งพื้นที่ส่วนกลางของห้างสรรพสินค้า ซึ่งในส่วนนี้มีมาร์จิ้นที่ต่ำกว่า การทำช็อปแบรนด์เนม งานแสดงสินค้า
 
ทั้งนี้บริษัทฯคาดว่าสัดส่วนรายได้จากต่างประเทศปีนี้จะเพิ่มขึ้นเป็น 2-3% หรือคิดเป็นราว 40 ล้านบาท จากปีก่อนมีไม่ถึง 1% โดยปัจจุบันบริษัทฯอยู่ระหว่างประมูลงานใหม่มูลค่าราว 100 ล้านบาท ในพม่า 
นอกจากนี้ บริษัทยังอยู่ระหว่างประมูลงานใหม่อีกราว 1,000 ล้านบาท โดยคาดว่าจะได้งานไม่ต่ำกว่า 400-500 ล้านบาท